Document ID: 32008D0073

ΑΠΌΦΑΣΗ ΤΗΣ ΕΠΙΤΡΟΠΉΣ
της 20ής Δεκεμβρίου 2007
για την τροποποίηση της απόφασης 2004/277/ΕΚ, Ευρατόμ, όσον αφορά τους κανόνες εφαρμογής της απόφασης 2007/779/ΕΚ, Ευρατόμ του Συμβουλίου περί κοινοτικού μηχανισμού πολιτικής προστασίας
[κοινοποιηθείσα υπό τον αριθμό Ε(2007) 6464]
(Κείμενο που παρουσιάζει ενδιαφέρον για τον ΕΟΧ)
(2008/73/ΕΚ, Ευρατόμ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τη συνθήκη για την ίδρυση της Ευρωπαϊκής Κοινότητας Ατομικής Ενέργειας,
την απόφαση 2007/779/ΕΚ, Ευρατόμ του Συμβουλίου, της 8ης Νοεμβρίου 2007, περί κοινοτικού μηχανισμού πολιτικής προστασίας (αναδιατύπωση) (1), και ιδίως το άρθρο 12,
Εκτιμώντας τα ακόλουθα:
(1)
Η απόφαση 2004/277/ΕΚ, Ευρατόμ της Επιτροπής, της 29ης Δεκεμβρίου 2003, για τη θέσπιση κανόνων εφαρμογής της απόφασης 2001/792/ΕΚ, Ευρατόμ του Συμβουλίου, περί κοινοτικού μηχανισμού για τη διευκόλυνση της ενισχυμένης συνεργασίας στις επεμβάσεις βοήθειας της πολιτικής προστασίας (2), πρέπει να τροποποιηθεί κατά τρόπον ώστε να ενσωματωθούν οι κανόνες εφαρμογής που αφορούν την ευρωπαϊκή πολιτική προστασία. Οι εν λόγω κανόνες πρέπει να καλύπτουν τα κύρια χαρακτηριστικά των μονάδων πολιτικής προστασίας, όπως τους σκοπούς, τις ικανότητες, τα επιμέρους στοιχεία τους, καθώς και το χρόνο ανάπτυξης και τη δυνατότητα παραμονής και να καθορίζουν τον κατάλληλο βαθμό αυτάρκειας και διαλειτουργικότητας.
(2)
Οι μονάδες πολιτικής προστασίας που συγκροτούνται από εθνικούς πόρους ενός ή περισσότερων κρατώ μελών σε εθελοντική βάση συμβάλλουν στην ικανότητα ταχείας επέμβασης της πολιτικής προστασίας, για την οποία απηύθυνε έκκληση το Ευρωπαϊκό Συμβούλιο στα συμπεράσματά του της συνεδρίασης της 16ης και 17ης Ιουνίου 2005 και το Ευρωπαϊκό Κοινοβούλιο, στο ψήφισμά του της 13ης Ιανουαρίου 2005 σχετικά με την καταστροφή που προκάλεσε το παλιρροϊκό κύμα. Για να είναι οι μονάδες πολιτικής προστασίας ικανές να συμβάλλουν στην επέμβαση σε μείζονες καταστάσεις έκτακτης ανάγκης, τα κύρια χαρακτηριστικά τους πρέπει να ανταποκρίνονται σε ορισμένες γενικές απαιτήσεις.
(3)
Οι ομάδες τεχνικής υποστήριξης που διεκπεραιώνουν καθήκοντα υποστήριξης πρέπει να βρίσκονται επιτόπου, ώστε να συνδράμουν τις κοινοτικές ομάδες υποστήριξης ή/και συντονισμού στους τομείς της σύστασης και λειτουργίας γραφείων, υπηρεσιών τηλεπικοινωνιών, περίθαλψης και μεταφορών. Προς το σκοπό αυτό, είναι αναγκαίο να καθοριστούν γενικές απαιτήσεις για τις ομάδες τεχνικής υποστήριξης. Οι εν λόγω ομάδες μπορούν επίσης να συμβάλλουν στην ικανοποίηση των απαιτήσεων αυτάρκειας των μονάδων πολιτικής προστασίας. Οι τυχόν ρυθμίσεις για την ενσωμάτωση των ομάδων τεχνικής υποστήριξης στις μονάδες πολιτικής προστασίας πρέπει να έχουν ολοκληρωθεί πριν από τη διαβίβαση γενικών πληροφοριών σχετικά με τις μονάδες στην Επιτροπή.
(4)
Οι μονάδες πολιτικής προστασίας πρέπει να είναι ικανές να λειτουργούν με αυτάρκεια για δεδομένη χρονική περίοδο. Ως εκ τούτου, είναι αναγκαίο να καθοριστούν γενικές απαιτήσεις αυτάρκειας και, ενδεχομένως, ειδικές απαιτήσεις ανάλογα με τον τύπο της επέμβασης ή της συγκεκριμένης μονάδας. Πρέπει να συνεκτιμώνται οι κοινές πρακτικές στα κράτη μέλη και στους διεθνείς οργανισμούς, όπως είναι οι παρατεταμένες περίοδοι αυτάρκειας για τις μονάδες έρευνας και διάσωσης σε αστικό περιβάλλον ή η κατανομή αρμοδιοτήτων μεταξύ της παρέχουσας και της αιτούσας χώρας όσον αφορά την υποστήριξη της λειτουργίας των μονάδων που διαθέτουν εναέρια μέσα.
(5)
Απαιτείται η λήψη μέτρων σε κοινοτικό επίπεδο και σε επίπεδο συμμετεχόντων κρατών, ούτως ώστε να ενισχυθεί η διαλειτουργικότητα των μονάδων πολιτικής προστασίας, ιδίως σε ό,τι αφορά την εκπαίδευση και τις ασκήσεις.
(6)
Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής πολιτικής προστασίας,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η απόφαση 2004/277/ΕΚ, Ευρατόμ τροποποιείται ως εξής:
1.
Στο άρθρο 2, προστίθενται οι ακόλουθοι ορισμοί:
«γ)
“ομάδες επέμβασης”, οι ανθρώπινοι και υλικοί πόροι, συμπεριλαμβανομένων των μονάδων πολιτικής προστασίας (όπως αναφέρονται στα άρθρα 3α, 3β και 3γ) που συγκροτούν τα κράτη μέλη για τις επεμβάσεις πολιτικής προστασίας·
δ)
“ομάδες τεχνικής υποστήριξης”, οι ανθρώπινοι και υλικοί πόροι που συγκροτούν τα κράτη μέλη για τη διεκπεραίωση του έργου υποστήριξης.».
2.
Παρεμβάλλονται τα ακόλουθα άρθρα 3α, 3β και 3γ.
«Άρθρο 3a
1. Μέχρι την ανάπτυξη πρόσθετων μονάδων, οι μονάδες πολιτικής προστασίας ικανοποιούν τις γενικές απαιτήσεις που απαριθμούνται στο παράρτημα ΙΙ.
2. Οι ομάδες τεχνικής υποστήριξης ικανοποιούν τις γενικές απαιτήσεις που απαριθμούνται στο παράρτημα ΙΙΙ.
3. Οι μονάδες πολιτικής προστασίας και οι μονάδες τεχνικής υποστήριξης μπορούν να αποτελούνται από πόρους που διατίθενται από ένα ή περισσότερα κράτη μέλη.
4. Στις περιπτώσεις όπου κάποια μονάδα πολιτικής προστασίας ή ομάδα τεχνικής υποστήριξης αποτελείται από περισσότερα του ενός επιμέρους στοιχεία, η χρήση της εν λόγω μονάδας πολιτικής προστασίας ή ομάδας τεχνικής υποστήριξης σε κάποια επέμβαση μπορεί να περιοριστεί στα επιμέρους στοιχεία που είναι αναγκαία για τη συγκεκριμένη επέμβαση.
Άρθρο 3β
1. Τα ακόλουθα στοιχεία αυτάρκειας αφορούν κάθε μεμονωμένη μονάδα πολιτικής προστασίας, όπως αυτές ορίζονται στο παράρτημα ΙΙ:
α)
κατάλληλα καταλύματα για τις κρατούσες καιρικές συνθήκες·
β)
ηλεκτροπαραγωγή και φωτισμός που καλύπτει την κατανάλωση της βάσης επιχειρήσεων και του εξοπλισμού που απαιτείται για την εκπλήρωση της αποστολής·
γ)
εγκαταστάσεις υγιεινής και αποχέτευσης για το προσωπικό της μονάδας·
δ)
εξασφάλιση της διατροφής και του πόσιμου νερού του προσωπικού της μονάδας·
ε)
ιατρικό ή παραϊατρικό προσωπικό, εγκαταστάσεις και εφόδια για το προσωπικό της μονάδας·
στ)
αποθήκευση και συντήρηση του εξοπλισμού της μονάδας·
ζ)
εξοπλισμός επικοινωνίας με τους συνεργαζόμενους εταίρους, ιδίως με όσους είναι επιφορτισμένοι με τον επιτόπιο συντονισμό·
η)
εξασφάλιση τοπικών μέσων μεταφορών·
θ)
εφοδιαστική, εξοπλισμός και προσωπικό που επιτρέπουν τη δημιουργία βάσης επιχειρήσεων και την έναρξη της αποστολής, χωρίς καθυστέρηση αμέσως μετά την άφιξη στον τόπο της επέμβασης.
2. Η ικανοποίηση των απαιτήσεων όσον αφορά την αυτάρκεια εξασφαλίζεται από το κράτος μέλος που παρέχει τη βοήθεια, μέσω κάποιας από τις ακόλουθες ρυθμίσεις:
α)
εφοδιασμός της μονάδας πολιτικής προστασίας με το αναγκαίο προσωπικό, εξοπλισμό και αναλώσιμα·
β)
πραγματοποίηση των αναγκαίων διευθετήσεων στον τόπο διεξαγωγής των επιχειρήσεων·
γ)
πραγματοποίηση των αναγκαίων εκ των προτέρων διευθετήσεων για το συνδυασμό μια ομάδας επέμβασης χωρίς αυτάρκεια με ομάδα τεχνικής υποστήριξης προκειμένου να ικανοποιηθούν οι απαιτήσεις που αναφέρονται στο άρθρο 3γ πριν από την παροχή πληροφοριών σχετικά με τη συγκεκριμένη μονάδα πολιτικής προστασίας, σύμφωνα με το άρθρο 3 παράγραφος 1.
3. Η περίοδος για την οποία εξασφαλίζεται η αυτάρκεια κατά την έναρξη της αποστολής δεν μπορεί να είναι μικρότερη από οιαδήποτε των ακόλουθων χρονικών περιόδων:
α)
96 ώρες·
β)
οι περίοδοι που καθορίζονται στο παράρτημα ΙΙ για ειδικές μονάδες πολιτικής προστασίας.
Άρθρο 3γ
Τα κράτη μέλη λαμβάνουν τα αναγκαία μέτρα για να εξασφαλίζουν ότι ικανοποιούνται οι ακόλουθες απαιτήσεις:
α)
οι μονάδες πολιτικής προστασίας έχουν όντως την ικανότητα να επιχειρούν σε συνεργασία με άλλες μονάδες πολιτικής προστασίας·
β)
οι ομάδες τεχνικής υποστήριξης έχουν την ικανότητα να επιχειρούν σε συνεργασία με άλλες ομάδες τεχνικής υποστήριξης και με μονάδες πολιτικής προστασίας·
γ)
τα επιμέρους στοιχεία των μονάδων πολιτικής προστασίας έχουν την ικανότητα να επιχειρούν από κοινού, ως ενιαία μονάδα πολιτικής προστασίας·
δ)
τα επιμέρους στοιχεία μιας ομάδας τεχνικής υποστήριξης έχουν τη δυνατότητα να επιχειρούν από κοινού ως ενιαία ομάδα τεχνικής υποστήριξης·
ε)
οι μονάδες πολιτικής προστασίας και οι ομάδες τεχνικής υποστήριξης, όταν αποστέλλονται εκτός ΕΕ, έχουν την ικανότητα να συνεργάζονται με τους διεθνείς φορείς αντιμετώπισης καταστροφών που υποστηρίζουν το πληττόμενο κράτος·
στ)
οι επικεφαλής ομάδων, οι βοηθοί τους και οι σύνδεσμοι των μονάδων πολιτικής προστασίας και των ομάδων τεχνικής υποστήριξης συμμετέχουν σε κατάλληλους κύκλους εκπαίδευσης και σε ασκήσεις που οργανώνονται από την Επιτροπή σύμφωνα με το άρθρο 5 παράγραφος 5 της απόφασης 2007/779/ΕΚ, Ευρατόμ.».
3.
Στο άρθρο 11 παράγραφος 1, ο όρος «παράρτημα» υποκαθίσταται από την έκφραση «παράρτημα Ι».
4.
Στο άρθρο 24, προστίθεται το ακόλουθο στοιχείο ε):
«ε)
να βελτιωθεί η διαλειτουργικότητα των μονάδων πολιτικής προστασίας.».
5.
Στον τίτλο του παραρτήματος, η λέξη «παράρτημα» υποκαθίσταται από τις λέξεις «παράρτημα Ι».
6.
Όπως ορίζεται στο παράρτημα Ι της παρούσας απόφασης, προστίθεται το παράρτημα ΙΙ.
7.
Όπως ορίζεται στο παράρτημα ΙΙ της παρούσας απόφασης, προστίθεται το παράρτημα ΙΙΙ.
Άρθρο 2
Η παρούσα απόφαση απευθύνεται στα κράτη μέλη.
Βρυξέλλες, 20 Δεκεμβρίου 2007.

Labels: 10
18
15
5